החל משנות ה-90, פורטוגל התחילה תקופה בה היא נחלה הצלחה יחסית לשנים הקודמות. ב-1991, בפעם הראשונה לאחר יותר מעשור בו פורטוגל לא הצליחה להתמקם באחד מעשרת המקומות הראשונים, הגיעה פורטוגל למקום ה-8 עם השיר "Lusitana paixão" של דולסה פונטס. שנתיים לאחר מכן, פורטוגל הצליחה שוב להתמקם באחד מעשרת המקומות הראשונים כשהגיעה למקום ה-10 עם השיר "A cidade (até ser dia)" של אנבלה. שנה לאחר מכן, פורטוגל שוב הגיעה למקום ה-8 בתחרות עם השיר "Chamar a música" של שרה טווארס. באותה תקופה פורטוגל השיגה את הישגה הטוב ביותר טרם זכייתה בתחרות אירוויזיון 2017 שנערכה בקייב, אוקראינה, כאשר הגיעה למקום ה-6 עם 92 נקודות בתחרות אירוויזיון 1996 עם השיר "O meu coração não tem cor" של לוסיה מוניז. עם זאת, התקופה הטובה של פורטוגל הגיעה במהרה לקיצה כאשר היא התמקמה בתחרות אירוויזיון 1997 שנערכה בדבלין, אירלנד, במקום ה-24 והאחרון עם 0 נקודות עם השיר "Antes do adeus" של סיליה לוסון. הייתה זאת הפעם השלישית בתולדותיה של פורטוגל בה היא הגיעה למקום האחרון בתחרות. השיגה הגרוע ביותר של פורטוגל בגמר תחרות אירוויזיון הוא המקום ה-26 עם 39 נקודות עם השיר "O jardim" של קלאודיה פסקואל אליו הגיעה בתחרות אירוויזיון 2018, אותה אירחה לראשונה בשטחה. לאחר ניצחונה בתחרות, הפכה פורטוגל לאחת המדינות שזכו בתחרות אך מעולם לא התמקמו במקום השני בגמר התחרות יחד עם פינלנד, סרביה, לוקסמבורג, יוון, אסטוניה, לטביה, יוגוסלביה ואוסטריה. כמו כן, פורטוגל היא בין המדינות היחידות בתחרות שמעולם לא שלחה שיר בשפה שאינה השפה הרשמית במדינה. ב-2018, השנה בה אירחה את התחרות, בתום שלב הגמר, הסתבר כי בפעם הרביעית בתולדותיה הופעתה הגיעה למקום האחרון.